ከግጭቶቹ ጋር በተያያዘ በአጠቃላይ 1ሺ 600 ሰዎች ታስረዋል
ጉዳያቸው በህግ በመታየት ላይ የነበሩ 60 ሰዎች የክስ ሂደት እንዲቋረጥ መወሰኑን የጠቅላይ ሚኒስትሩ የፕሬስ ሴክረታሪያት አቶ ንጉሱ ጥላሁን ከኢቲቪ ጋር በነበራቸው ቆይታ አስታውቀዋል፡፡
ከለውጡ ጋር በተያያዘ በተፈጠሩ ግጭቶች ከፍተኛ የህይወትና የንብረት ውድመት ማጋጠሙን ያስታወቁት አቶ ንጉሱ በአጠቃላይ 1ሺ 600 ሰዎች ተጠርጥረው መያዛቸውን ገልጸዋል፡፡
በህገወጥ መንገድ ሲዘዋወር እና አላግባብ ሲንቀሳቀስ ነበረ የነበረ በአጠቃላይ ግማሽ ቢሊዮን ገደማ ገንዘብ ታግዷልም ብለዋል፡፡
ጉዳያቸው በመታየት ላይ ካሉ ከ1ሺ በላይ ሰዎች መካከል የፖለቲካ ምህዳሩን ለማስፋት እና ሰላማዊ ሁኔታን ለመፍጠር በማሰብ መስረጃዎች ቢኖሩም ትምህርት ተወስዶበት የ60ዎቹ ክስ እንዲቋረጥ መንግስት መወሰኑንም አስታውቀዋል፡፡
ሆኖም ክስ የማቋረጡ ዝርዝር እንደ ህጉ አግባብ በምን ጉዳዮች ላይ እነማን ናቸው የሚለውን ጠቅላይ ዐቃቤ ህግ እንደሚያስታውቅም ነው አቶ ንጉሱ የተናገሩት፡፡
በለውጡ ሂደት ከተለቀቁ 43 ሺ 530 ሰዎች አብዛኛዎቹ ሰላማዊ ኑሮን እየመሩ እንደሚገኙም አስታውቀዋል፡፡
በቅርቡ ከትግራይ የብልጽግና ፓርቲ አመራር አባላት ጋር የመከሩት ጠቅላይ ሚኒስትር ዐቢይ አህመድ ክሳቸው ተቋርጦ የሚፈቱ ሰዎች እንደሚኖሩ ፍንጭ መስጠታቸው የሚታወስ ነው፡፡
